কে বলবে ম্যাচটা ডার্বি ছিল। বুধবার কল্যাণী স্টেডিয়ামে উপস্থিত মাত্র শ’খানেক দর্শক! তাঁরা ইস্টবেঙ্গল সমর্থক এবং তাঁদের অপেক্ষা কখন দল মাঠে নেমে ওয়াকওভার নেবে। সমর্থকদের মধ্যেই শুরু হয়েছিল ডার্বি জয়ের উৎসব। তাঁরা হয়তো মানতে চাননি যে, মোহনবাগানের ডার্বি বয়কটের সিদ্ধান্তে বোধনের আগেই বিসর্জনের সুর কল্যাণীতে! 
দুপুর সোয়া একটা। টিম বাস থেকে নেমে কল্যাণী স্টেডিয়ামের ড্রেসিংরুমে ঢুকে পড়লেন ইস্টবেঙ্গলের ফুটবলাররা। আধ ঘণ্টার মধ্যেই মাঠে নেমে ওয়ার্ম আপ শুরু করে দেন দো দং হিউন-মেহতাব হোসেনরা। তারপর ড্রেসিংরুমে ফিরে ম্যাচ-জার্সি পরে রেফারি প্রাঞ্জল মজুমদারের সঙ্গে মাঠে ফিরে এলেন তাঁরা। অর্ণব মণ্ডল-নারায়ণ দাসদের হাত ধরে বলবয়-রা মাঠের ভিতরে গিয়ে দাঁড়াল। শেষ পর্যন্ত যদি মোহনবাগান খেলতে আসে, তার জন্য পনেরো মিনিটের বদলে আধ ঘণ্টা অপেক্ষা করেছিলেন রেফারি ও ম্যাচ কমিশনার। বিকেলে সাড়ে তিনটে নাগাদ তাঁরা মাঠ ছেড়ে বেরিয়ে যেতেই স্পষ্ট হয়ে যায়, ওয়াকওভার পাচ্ছে ইস্টবেঙ্গল। অর্থাৎ, টানা সাতবার কলকাতা প্রিমিয়ার লিগ জয়ের পথে আরও একধাপ এগিয়ে গেল তারা। কিন্তু লাল-হলুদ অন্দরমহলে উৎসবের বদলে যন্ত্রণার ছবি।
বুধবার ছিল লালরিনডিকা রালতের জন্মদিন। ডার্বি জিতে ‘বার্থডে পার্টি’ করার পরিকল্পনা ছিল তাঁর। হতাশ ডিকা বললেন, ‘‘মোহনবাগানের মতো ঐতিহ্যশালী ক্লাব যা করল, তা একেবারেই অপ্রত্যাশিত। ম্যাচ না খেলার সিদ্ধান্তকে সমর্থন করা যায় না।’’ তার পরেই লাল-হলুদ মিডফিল্ডারের আক্ষেপ, ‘‘ভেবেছিলাম ডার্বি জিতে রাতে পার্টি করব। এখন তো সমস্ত পরিকল্পনাই ভেস্তে গেল।’’
ম্যাচ না হওয়ায় রফিকের সঙ্গে ফ্রি-কিক প্র্যাক্টিস করছিলেন দং। গত বছর কলকাতা প্রিমিয়ার লিগের ডার্বিতে কোরিয়ান তারকাই ছিলেন মোহনবাগান-বধের নায়ক। বুধবারও দং বললেন, ‘‘খেলাটা হলে আমিই আজ ম্যান অফ দ্য ম্যাচ হতাম।’’ তার পরেই লাল-হলুদ তারকার কটাক্ষ, ‘‘গতকাল রাতে একবার ভেবেছিলাম, আমাদের কর্তাদের বলব ওঁরা যেন মোহনবাগানকে জানিয়ে দেন আমার চোট আছে। আমি খেলব না শুনলে হয়তো মোহনবাগান ডার্বি খেলতে রাজি হতো!’’ অধিনায়ক অর্ণব বললেন, ‘‘এই ম্যাচটা মনে রাখতে চাই না। রেকর্ড বুকে হয়তো লেখা থাকবে মোহনবাগান ওয়াক-ওভার দেওয়ায় ইস্টবেঙ্গল তিন পয়েন্ট পেয়েছে। কিন্তু আমার কাছে তার কোনও গুরুত্ব নেই।’’ মেহতাব বলছিলেন, ‘‘সমর্থকদের জন্য খারাপ লাগছে। ম্যাচে জয়-পরাজয় থাকবেই। কিন্তু ডার্বি নিয়ে যা হল, সেটা মেনে নেওয়া যায় না।’’ আরও বললেন, ‘‘কলকাতার ফুটবল সম্পর্কে অন্যদের ধারণা বদলে যাবে। এই প্রশ্নটা উঠবে, বারবার এখানেই কেন ম্যাচ পণ্ড হয়ে যায়।’’ বিস্মিত লাল-হলুদ কোচ রিচার্ড অ্যান্ড্রু ড্রাইডেন্ট বললেন, ‘‘ইংল্যান্ডে প্রাকৃতিক কারণে ম্যাচ বাতিল হয়। ওয়াকওভার পাওয়ার অভিজ্ঞতা প্রথম হল।’’ 
ডার্বি না হওয়ায় প্রচণ্ড ক্ষুব্ধ প্রাক্তন তারকারা। বুধবার কল্যাণী স্টেডিয়ামে দাঁড়িয়ে জাতীয় দলের প্রাক্তন অধিনায়ক দেবজিৎ ঘোষ বললেন, ‘‘মোহনবাগানের অধিনায়ক আমি থাকলে কখনওই এই সিদ্ধান্ত মেনে নিতাম না। কর্তাদের বাধ্য করতাম খেলতে। ওরা যা করল, সেটা পালিয়ে যাওয়া ছাড়া আর কিছু নয়।’’ ক্ষুব্ধ গৌতম সরকার বললেন, ‘‘৭ সেপ্টেম্বর বাংলার ফুটবলে কলঙ্কের দিন।’’